Skagafjörður tekur við útnefningu sem EDEN gæðaáfangastaður Íslands 2015 29.10.2015 Fréttir Laufey Skúladóttir og Laufey Haraldsdóttir taka við útnefningunni frá Ólöfu Ýr Atladóttur ferðamálastjóra fyrir hönd Skagafjarðar . Á Ferðamálaþingi sem haldið var á Akureyri í gær , miðvikudaginn 28. október , tóku fulltrúar frá Sveitarfélaginu Skagafirði á móti útnefningu Ferðamálastofu sem EDEN gæðaáfangastaður Íslands 2015 . Ferðamálastofa er fyrir Íslands hönd aðili að verkefninu , sem stendur fyrir „ European Destination of Excellence “ . Markmið verkefnisins er að vekja athygli á gæðum , fjölbreytileika og sameiginlegum einkennum Evrópskra áfangastaða og kynna til sögunnar nýja , lítt þekkta , áfangastaði vítt og breitt um Evrópu þar sem áhersla er lögð á ferðaþjónustu í anda sjálfbærni . Þema ársins 2015 var matartengd ferðaþjónusta . Á Ferðamálaþinginu var farið yfir hina ýmsu þætti ferðaþjónustu , umhverfisverðlaun Ferðamálastofu voru afhent ásamt því að afhentar voru viðurkenningar fyrir fyrsta og annað sæti í samkeppninni um gæðaáfangastaðinn 2015 . Það var Ólöf Ýr Atladóttir ferðamálastjóri sem afhenti verðlaunin . Ragnheiður Elín Árnadóttir iðnaðar - og viðskiptaráðherra ávarpaði þingið og margir áhugaverðir fyrirlesarar fluttu erindi .